Der var indkaldt til pressemøde torsdag i Gigantium, hvor Aalborg Håndbold præsenterede spillertruppen for den kommende sæson. Her blev mange gengangere fra sidste sæson præsenteret, mens der også var ni nye ansigter at finde. Det er en spillertrup, som klubbens direktør Jan Larsen har brugt de seneste måneder på at sammensætte. - Det er en rigtig spændende trup. Der har været en stor udskiftning, men vi har heldigvis fået rigtig meget kvalitet ind. - Der er en masse ung dynamik og selvfølgelig nogle rutinerede kræfter, ikke mindst i Niklas Landin og Simon Hald, siger Jan Larsen. VIDEO: Se Jan Larsen fortælle om sine forventninger til den nye sæson. Vil vinde alt Direktøren er heller ikke bange for at skrue forventningerne op til næste sæson, til trods for at den foregående sluttede med skuffende nederlag i både DM-finalen og Champions League-turneringen. - Den (ambitionen, red.) er, som den har været alle andre år. Vi vil vinde alle turneringer, vi deltager i. - Vi føler, at vi har potentiale til at gå hele vejen i alle turneringer, velvidende at der er mange bump på vejen, der nok vil komme hen af vejen, fordi vi er et nyt hold, siger Jan Larsen. En af nyerhvervelserne er den danske landsholdsanfører Niklas Landin. Efter 11 år udenfor Danmark vender han nu hjem. - Jeg synes, det er en stærk trup, der er blevet sammensat. Så det er klart, at vi vil gerne  være med, hvor det er sjovt. Vi ved godt, at det hele ofte skal afgøres i foråret og tidlig sommer og det er der, at de allersjoveste kampe er. - Så vi vil gerne gøre det godt i den danske liga, men vi drømmer nok rigtig meget om at lave noget stort med et dansk hold i Europa. Det gør jeg i hvert fald personligt, siger han. VIDEO: Se Niklas Landin sætte ord på skiftet fra tysk håndbold og hjem til Danmark. Ungt talent med høje forventninger En af de store talenter i dansk herrehåndbold er Thomas Arnoldsen. Han har indtil videre repræsenteret Skanderborg-Aarhus Håndbold, men nu skal han træde ind på et tophold for første gang. - Vi har nogle rigtig dygtige spillere, og jeg tænker, de kan lære mig en del. Så det glæder jeg mig rigtig meget til, og jeg tror også, det kan være vigtigt i forhold til min udvikling, siger den 21-årige bagspiller. Bagspillerne, som Thomas Arnoldsen skal dele spilletiden med, er prominente navne som Mikkel Hansen og Mads Hoxer, og derfor vil han kæmpe hårdt for spilleminutter. - Jeg vil gøre det godt til træning, og så må vi se, hvor meget spilletid det bliver til. Men jeg går ind med et mål om at spille så meget som muligt, lyder det. Og den unge bagspiller vil ligesom sin direktør og målmand vinde det hele. - Jeg har ambitioner om, at vi skal vinde alle de kampe, vi spiller, og alle de turneringer vi deltager i, siger Thomas Arnoldsen. Her kan du se hele Aalborg Håndbolds spillertrup til den kommende sæson. VIDEO: Se Thomas Arnoldsen fortælle om sit skifte til Aalborg Håndbold.

Referat:
Der er nye spillere på holdkortet, og de skal være med til at vinde titler for Aalborg Håndbold i den nye sæson.